Alle vroue en meisies in “Kalifaat” moet besny wordTerwyl die oë van die wêreld op die Gasastrook en Oekraïne gerig is, speel ‘n groot menslike tragedie hom in Sirië en Irak af waar radikale Moslems ‘n Kalifaat uitgeroep het. Die jongste fatwa wat uitgereik is, las dat alle vroue en meisies in die “kalifaat”, wat groot dele van Irak en Sirië insluit, die vroulike besnydenis moet ondergaan. Die afgelope Sondag was die eerste keer in 1 600 jaar dat daar geen Christelike mis in die stad Mossoel was nie, wat deur die militante Isis verower is. Massoel het voor die oorname na berig word sowat 60 000 Christene gehad, meestal Assiriërs wat al eeue lank in vrede saam met hul Moslembure woon. Isis, wat deur die neo-Salafisme gerig word, het Christene egter een van drie keuses gegee. Hulle moet hulle tot die Islam bekeer, of hulle moet ‘n baie swaar belasting betaal, of hulle word tereggestel. Talle het na die selfregerende Koerdistan gevlug. Hulle word egter onderweg deur die Isis van alle besittings beroof, en sommiges moes dan sowat 50 kilometer te voet tot in Koerdistan aflê. Intussen is die wiele in Koerdistan aan die rol vir volkome onafhanklikheid. Dit word deur die sentrale regering in Bagdad teengestaan, maar is in wese magteloos terwyl die regering in elk geval sukkel om hond haaraf te maak teen die oprukkende Isis. Isis het onlangs ook in Sirië ‘n belangrike olieveld oorgeneem, en na berig word ‘n groot aantal gevangenes daarna koelbloedig vermoor. Isis het aanvanklik onder die vlerke van Al Kaïda ontstaan, maar Al Kaïda het bande verbreek omdat Isis “te erg” is. Die Sharia word streng in gebiede toegepas wat deur Isis beheer word. Al hoe meer berigte oor die onmenslike vergrype haal nou weer die nuus namate die wêreld “gewoond” begin raak aan die verwikkelinge in Gasa en Oekraïne, en die media-aandag weer elders heen verskuif. Die VSA het ook, volgens getuienis voor die Kongres, sy intelligensie-insameling oor Isis baie opgeskerp, en kennis oor wat werklik aangaan is nou “in ‘n ander orde” as in Mei, aldus die getuienis van die VSA se adjunk-minister van buitelandse sake belas met Irak en Iran, Ben McGurk. Bronne: Christian Science Monitor, Trouw, De Standaard.